Kirovo-Csepeck

Kirovo-Csepeck (oroszul: Кирово-Чепецк) város Oroszország Kirovi területén, a Kirovo-csepecki járás székhelye. Lakossága: 80 921 fő (a 2010. évi népszámláláskor). Fekvése A Kirovi terület délközponti részén, Kirov területi székhelytől 22 km-re délkeletre, a Csepca és a Vjatka találkozásánál, mindkét folyó bal partján fekszik. A Kirovot körülvevő ipari elővárosok egyike, az agglomeráció része. Vasútállomás (Csepeckaja) a transzszibériai vasútvonal Kirov–Glazov közötti szakaszáról leágazó rövid szárnyvonal végén. Kirov várossal rendszeres autóbuszjárat köti össze. Története A 15. század közepén a Csepca torkolatánál novgorodiak alapítottak települést, mely később Uszty-Csepca (Csepca-torkolat) néven vált ismertté. A falu, ahol 1873-ban egy vállalkozó gyufagyárat alapított, a 20. században a mellette kiépült város része lett. Kirovo-Csepeck városi jellegű település alapítási évének 1935-öt tekintik, akkor kezdődött a település életét döntően meghatározó nagy hőerőmű építése. Nem sokkal később hozzáláttak egy nagy vegyipari gyár építkezéséhez (később ott alakult ki a polimerek gyártása) és megépült a vasútvonal is. A gyorsan iparosodó település 1955-ben kapott városi rangot. Gazdasága A város a 20. század második felében nagy ipari központtá alakult. Az ipar vezető ágazata az energiatermelés, a vegyipar, a gépipar, jelentős a ruházati ipar, az építőanyagipar, az élelmiszeripar és a bútorgyártás is. A városi hőerőmű első egységét 1942-ben helyezték üzembe. Akkor és még sokáig a helyben nagy mennyiségben rendelkezésre álló tőzeggel fűtötték. A ma már kombinált ciklusú erőmű a város egyetlen nagy hőszolgáltatója, és a környező városokba is innen juttatják el a villamosenergiát. Felújítási és korszerűsítési munkái a 2010-es évek közepén is folytak. A B. P. Konsztantyinov nevét viselő vegyipari kombinát 1949-ben kezdte meg a teflon előállítására is használt hidrogén-fluorid termelést, később pedig a fluorpolimerek, a teflon gyártását. Termékeit elsősorban a hadiipar különféle ágazatai használták fel. A kombinát 2011-től GaloPolimer Kft néven folytatta tevékenységét, többek között freon gyártásával bővítették a termékek skáláját. A vegyipar további nagyvállalatai: 2008 óta az Uralhim holding részeként működő nitrogénműtrágya gyár a növényvédőszerek gyártására szakosodott egyik legnagyobb oroszországi kombinát a hőszigetelő anyagok gyára, melynek termékei elsősorban építőipari felhasználásra készülnek Kirovo-Csepeck egyik vezető gépipari vállalata az elektromos- és kapcsolóberendezések gyára (Velkont, Vjatszkij Elektricseszkij Kontakt). Sokáig elsősorban a repülőgépgyártás számára készített berendezéseket, de a 21. században már szélesebb vevőkörre számítva alakította át termékskáláját. A városban meghonosodott a vegyipari gépgyártás is (SzojuzHimMas, RMZ). A régi nagy téglagyár helyén már a 21. században korszerűsített, német technológiára épülő téglagyár működik. Az élelmiszeripar fontos létesítményei a kenyérgyár, a tej- és a húsfeldolgozó kombinát. Jegyzetek Források Goroda Rosszii. Enciklopegyija (orosz nyelven). Moszkva: Izd. Bolsaja Rosszijszkaja Enciklopegyija. 1994. "Kirovo-Csepeck" (orosz nyelven). Kirovobl.ru. 2016. június 30. dátummal az eredeti címről archiválva. Hozzáférés: 2015. február 2.. "GaloPolimer Kirovo-Csepeck" (orosz nyelven). Kirovobl.ru. 2016. július 2. dátummal az eredeti címről archiválva. Hozzáférés: 2015. augusztus 2.. "Zavod minyeralnih udobrenyij" (orosz nyelven). Kirovobl.ru. 2016. július 2. dátummal az eredeti címről archiválva. Hozzáférés: 2015. augusztus 2..